Bursa de la București a revenit pe creștere, după șase zile de scăderi consecutive. Indicele BET a urcat astăzi cu 7,7%, cea mai mare creștere din lume, scrie Bloomberg, ceea ce înseamnă că a câștigat 6,84%, după cum arată Profit.ro, adică aproape o treime a picajului înregistrat în urma măsurilor anunțate de Guvern.

Banca Transilvania, printre cele mai afectate zilele trecute, înregistrează astăzi o creștere de peste 11%. Cele mai mari creșteri sunt înregistrate de MedLife S.A., cu peste 14%, și BRD – GROUPE SOCIETE GENERALE S.A., cu peste 10%. Doar Digi Communications N.V. înregistrează o scădere de 0,79%.

Amintim că la sfârșitul săptămânii trecute, Guvernul a aprobat OUG de modificare a Codului Fiscal. Printre noile măsuri, taxarea cu 2% pe cifra de afaceri a companiilor din energie, plafonarea prețului la gaze și energie electrică pentru utilizatorii casnici și industriali, taxa pe lăcomie, dar și faptul că banii din Pilonul II vor putea fi mutați numai la Fondul Public de Pensii. TVA-ul nu mai este redus la 18% de la 1 ianuarie 2019, așa cum este prevăzut în programul de guvernare.

După anunțarea noilor măsuri, săptămâna trecută, miercuri, bursa de la București a închis ziua cu o scădere de peste 11%, una dintre cele mai mari scăderi la nivel global. Băncile și companiile energetice au fost cele mai afectate.

Bursa de Valori București a remis atunci și un comunicat în care și-a exprimat îngrijorarea cu privire la schimbările legislative planificate de Guvern. „Piața de capital locală, în care activează companii românești ce reprezintă valoric peste 10% din Produsul Intern Brut al României, a intrat într-o zonă care poate pune în pericol perspectivele de dezvoltare viitoare”, se arată în documentul citat.